text: 37-årig død efter flystyrt ved Skrydstrup
  24 marts 2012 kl. 12.38
  Et mindre fly forulykkede kort før klokken 13 lørdag. En person mistede livet. En anden er hårdt kvæstet.
  Et et-motors civilt fly styrtede klokken 12.57 ned på den sydøstlige del af flyvestation Skrydstrup. 
  De to ombordværende, en 37-årig mand fra Kolding og en 42-årig mand fra Vojens blev begge svært kvæstede. De blev fløjet med helikopter til Odense Universitetshospital, hvor den 37-årige afgik ved døden.
  
  Forulykket på polterabend
  Flyet var ganske kort før styrtet startet fra flyvestationen. Det styrtede ned nær en rullebane. 
  Det er endnu uklart, hvad der har forårsaget styrtet. 
  Havarikommissionen er på vej til stedet for at undersøge vraget og omstændighederne ved ulykken.
  Den 37-årige mand var ude at flyve med en pilot i forbindelse med sin egen polterabend. Bruden og de øvrige pårørende er underrettet om ulykken.
  